b'\n_START_ARTICLE_\nSteve Jobs\n_START_SECTION_\n\xc5\xbdivljenje\n_START_PARAGRAPH_\nJobs je leta 1972 zaklju\xc4\x8dil Homestead High School v Cupertinu, Kalifornija._NEWLINE_V podjetju Hewlett-Packard v Palo Altu je pogosto obiskoval popoldanska predavanja, kasneje pa so ga tam zaposlili, in je delal z Wozniakom. Gimnazijo je kon\xc4\x8dal leta 1972 in nadaljeval \xc5\xa1tudij na Kolid\xc5\xbeu Reed v Portlandu, Oregon, vendar je po prvem semestru \xc5\xa1tudij opustil. Leta 1974 se je vrnil v Kalifornijo in se kot tehnik zaposlil v podjetju Atari, ki je proizvajalo videoigre. Leta 1976 sta 21-letni Jobs in 26-letni Wozniak v gara\xc5\xbei Jobsove dru\xc5\xbeine ustanovila podjetje Apple Computer. Njun prvi ra\xc4\x8dunalnik se je imenoval Apple I. Leta 1977 sta predstavila Apple II, ki je dosegel ogromen uspeh na tr\xc5\xbei\xc5\xa1\xc4\x8du hi\xc5\xa1nih ra\xc4\x8dunalnikov, Apple pa je postal pomembno podjetje v ra\xc4\x8dunalni\xc5\xa1ki industriji. Decembra 1980 so predstavili Apple III, ki pa ni bil posebno uspe\xc5\xa1en model._NEWLINE_Ob rasti podjetja so potrebovali sposobnega menad\xc5\xbeerja in leta 1983 je vodenje prevzel John Sculley. Istega leta so predstavili tehnolo\xc5\xa1ko napredno, a komercialno neuspe\xc5\xa1no Liso. 1984 so predstavili Macintosh, prvi uspe\xc5\xa1en ra\xc4\x8dunalnik z grafi\xc4\x8dnim uporabni\xc5\xa1kim vmesnikom._NEWLINE_Po nesoglasjih v podjetju je Jobs leta 1985 zapustil Apple in ustanovil podjetje NeXT Computer. Tehnolo\xc5\xa1ko napredne delovne postaje NeXT Cube so bile zaradi visoke cene poslovno neuspe\xc5\xa1ne. Leta 1986 sta Jobs in Edwin Catmull ustanovila Pixar, studio za ra\xc4\x8dunalni\xc5\xa1ko animirani risani film, ki je kasneje postalo zelo uspe\xc5\xa1no v svoji bran\xc5\xbei._NEWLINE_Leta 1996 je Apple kupil NeXT in Jobs se je vrnil v mati\xc4\x8dno podjetje, kjer je leta 1997 je postal vodja uprave. Apple je nekatere izdelke podjetja NeXT uporabil pri razvoju lastnih izdelkov in tako je model iMac postal velika prodajna uspe\xc5\xa1nica. Podjetje je kasneje razvilo glasbeni predvajalnik iPod ter trgovino z digitalno glasbo Apple iTunes._NEWLINE_Jobs je nekaj let delal za nominalno pla\xc4\x8do en dolar letno, s \xc4\x8dimer si je pridobil Guinnessov naslov \xc2\xbbNajslab\xc5\xa1e pla\xc4\x8danega \xc5\xa1efa uprave\xc2\xab. Res pa je ob tem za uspe\xc5\xa1no delo dobival nagrade, 90 milijonov dolarjev vredno reaktivno letalo in 30 milijonov delnic podjetja Apple._NEWLINE_Jobs je bil od leta 1991 poro\xc4\x8den z Laurene Powell, s katero sta imela tri otroke, Jobs pa ima \xc5\xa1e h\xc4\x8derko Liso. _NEWLINE_5.oktobra 2011, tik po odstopu z mesta izvr\xc5\xa1nega direktorja Appla in le en dan po predstavitvi novega iPhona 4S, je umrl zaradi zastoja dihanja, kar je bila posledica raz\xc5\xa1irjenega raka trebu\xc5\xa1ne slinavke.\n_START_SECTION_\nPriznanja\n_START_PARAGRAPH_\nJerry Brown, guverner ameri\xc5\xa1ke zvezne dr\xc5\xbeave Kalifornija, je napovedal, da bo 16. oktober razgla\xc5\xa1en za Dan Steva Jobsa (izvirno Steve Jobs Day)._NEWLINE_Mad\xc5\xbearsko podjetje Graphisoft je v Budimpe\xc5\xa1ti postavilo spomenik Jobsu.'